Folketing
2003-05-27

Til fru Anne Baastrup om faste læseplaner og om, at den ene taler om æbler, og den anden taler om pærer: Jeg taler både om æbler og pærer, vil jeg så lige sige. Intet er statisk her i denne verden, og jeg fik lige et kort input fra vores socialpolitiske ordfører, fru Pia Kristensen, der faktisk sagde, hun havde vendt tommelfingeren nedad til det, der blev meldt ud i dag fra socialministeren. Det ved jeg ikke om fru Anne Baastrup har hørt, men nu er det hermed sagt. Det samme gælder til fru Sophie Hæstorp Andersen. Ingen børn er ens, nej, det er de ikke, og det er derfor, de skal behandles som børn og ikke som voksne. Til fru Line Barfod om arbejdet for en behandlingsgaranti: Jeg ved ikke, om fru Line Barfod har læst det forslag til vedtagelse, hvor Dansk Folkeparti er med. Der står jo helt klart, at vi skal øge behandlingsgarantien, nedbringe ventelisterne, følge udviklingen lokalt, i amter og kommuner, og også arbejde for et bedre samspil tværsocialt. Men det er meget, meget vigtigt, at både sundheds-, social- og undervisningssektoren er med i det her forslag. Det er jo netop det, vi i Dansk Folkeparti lægger op til, at vi skal prøve på at tage hånd om børnene, således at det ikke bare handler om, at man skal ind og have døgnbehandling på et psykiatrisk hospital, men at man skal helt se på det tværfagligt omkring børnene og den indsats, der skal til.